MEDDELELSE FRA KOMMISSIONEN

om anvendelse af krav til miljøvenligt design af effektiviteten af strømforsyningsenheder i servere og datalagringsprodukter og af krav til miljøvenligt design af svejseudstyrs strømforsyningseffektivitet

(EØS-relevant tekst)

(2022/C 469/03)

Ved Kommissionens forordning (EU) 2019/424 (1) om fastlæggelse af krav til miljøvenligt design af servere og datalagringsprodukter finder anvendelse fra den 1. marts 2020. Navnlig indeholder forordningens bilag II, punkt 1.1, krav til minimumseffektiviteten af de strømforsyningsenheder (PSU'er), der anvendes i servere og datalagringsprodukter. Et første minimumseffektivitetsniveau, der er fastsat i bilag II, punkt 1.1.1, trådte i kraft den 1. marts 2020. Fra den 1. januar 2023 vil der gælde en strengere værdi (i forhold til de gældende værdier) for PSU'ers minimumseffektiviteten.

Kommissionens forordning (EU) 2019/1784 (2) om fastsættelse af krav til miljøvenligt design af svejseudstyr finder anvendelse fra den 1. januar 2021. Forordningens bilag II, punkt 1, indeholder mindstekrav til forsyningens effektivitet, som svejseudstyr skal opfylde. Kravene gælder fra den 1. januar 2023.

For at forbedre energieffektiviteten af strømforsyningsenheder i servere og datalagringsprodukter og energieffektiviteten af strømforsyninger i svejseudstyr i overensstemmelse med de nye krav er producenterne nødt til at installere komponenter, der indeholder nye printplader. Disse nye printplader fremstilles ved hjælp af halvlederchips. På grund af den aktuelle globale forsyningskrise for halvlederchips som følge af covid-19-pandemien er producenter af printplader imidlertid ikke i stand til at imødekomme den stigende efterspørgsel. Som følge heraf står kunderne over for meget længere ventetider for levering af disse væsentlige komponenter end oprindeligt forventet.

Disse ekstraordinære omstændigheder gør det umuligt for fabrikanterne at sikre, at de produkter, der skal bringes i omsætning fra den 1. januar 2023, opfylder de nye energieffektivitetskrav. Betydningen af indvirkningen af den globale mangel på mikrochips på fremstillingssektoren er blevet illustreret i nylige rapporter, herunder den europæiske mikrochipundersøgelse (3), og var en vigtig drivkraft bag Kommissionens nylige forslag til en forordning om europæiske mikrochips. Denne situation forventes at være kortvarig og forventes stort set at blive løst inden den 1. januar 2024.

En række medlemsstater har meddelt Kommissionen, at de er opmærksomme på de vanskeligheder, som sektoren står over for, og at de har forståelse for de problemer, som sektoren vil have med at opfylde sine forpligtelser. Forskellige branchesammenslutninger har også kontaktet Kommissionen og beskrevet de problemer, de står over for. Dette omfatter sektorer, der leverer produkter til en række vigtige økonomiske sektorer, f.eks. datalagrings-, bank- og byggesektorerne.

Overholdelsen af EU-harmoniseringslovgivningen såsom kravene til miljøvenligt design overvåges og håndhæves ved hjælp af markedsovervågning, der foretages af medlemsstaternes markedsovervågningsmyndigheder i henhold til artikel 11 og 14-20 i Europa-Parlamentets og Rådets forordning (EU) 2019/1020 (4) om markedsovervågning og produktoverensstemmelse.

I betragtning af de problemer, producenterne sandsynligvis vil opleve i forbindelse med opfyldelsen af kravene til miljøvenligt design af effektiviteten af PSU'er i servere og datalagringsprodukter og svejseudstyrs strømforsyningseffektivitet, opstiller Kommissionen en række betragtninger, som der bør tages hensyn til ved håndhævelsen af disse forpligtelser.

For det første bør det bemærkes, at medlemsstaternes markedsovervågningsmyndigheders pligt til at overvåge overholdelsen gælder løbende og er ikke knyttet til nogen bestemt dato, efter at forpligtelserne begynder at finde anvendelse den 1. januar 2023.

For det andet minder Kommissionen med hensyn til en effektiv markedsovervågning om kravet i artikel 14, stk. 2, i forordning (EU) 2019/1020 om, at markedsovervågningsmyndighederne skal udøve deres beføjelser effektivt og i overensstemmelse med proportionalitetsprincippet.

Kommissionen minder om, at hverken Kommissionen eller den enkelte medlemsstat har beføjelse til at tilsidesætte bindende frister eller andre krav, der er fastsat i EU-lovgivningen, medmindre fristerne eller kravene ændres efter de relevante procedurer.

Ved håndhævelsen af EU-retten skal medlemsstaterne dog tage behørigt hensyn til proportionalitetsprincippet. Når medlemsstaterne i den sammenhæng anvender EU-retten og håndhæver de krav, der er fastsat i de relevante forordninger, opfordres de til at tage hensyn til alle følgende betingelser:

— de ekstraordinære og uforudsete omstændigheder i forbindelse med den globale forsyningskrise for halvlederchips som følge af covid-19-pandemien, som producenterne har påvist, og som kan forhindre producenterne i at opfylde de relevante krav til miljøvenligt design i tide

— problemets begrænsede varighed i lyset af den relativt korte periode, hvor producenterne fortsat vil kunne bringe produkter i omsætning, som endnu ikke opfylder de nye krav til energieffektivitet

— producenternes behov for fortsat kunne bringe deres produkter i omsætning, også i lyset af betydningen af en sikker forsyning af de regulerede produkter for en række væsentlige økonomiske sektorers funktion.

Hvis de nationale markedsovervågningsmyndigheder — i overensstemmelse med disse betingelser — ikke håndhæver kravene til miljøvenligt design af PSU'er i servere og datalagringsprodukter og svejseudstyrs strømforsyningseffektivitet fra den 1. januar 2023, vil Kommissionen undlade at iværksætte traktatbrudsprocedurer, så længe denne manglende håndhævelse ikke går ud over, hvad der kræves, og er tidsbegrænset fra den 1. januar 2023 til den 1. januar 2024.

Denne tilgang bør finde anvendelse på alle individuelle enheder af en produktmodel, der bringes i omsætning inden for det angivne tidsrum. Det betyder også, at de samme betragtninger gælder, hvis markedsovervågningsmyndighederne efter den 1. januar 2024 støder på en produktenhed, der ikke opfylder kravene, men som blev bragt i omsætning inden denne dato.

(1) Kommissionens forordning (EU) 2019/424 af 15. marts 2019 om fastlæggelse af krav til miljøvenligt design af servere og datalagringsprodukter i henhold til Europa-Parlamentets og Rådets direktiv 2009/125/EF og om ændring af Kommissionens forordning (EU) nr. 617/2013 (EUT L 74 af 18.3.2019, s. 46).

(2) Kommissionens forordning (EU) 2019/1784 af 1. oktober 2019 om fastsættelse af krav til miljøvenligt design af svejseudstyr i henhold til Europa-Parlamentets og Rådets direktiv 2009/125/EF (EUT L 272 af 25.10.2019, s. 121).

(3) Se https://digital-strategy.ec.europa.eu/en/library/european-chips-survey.

(4) Europa-Parlamentets og Rådets forordning (EU) 2019/1020 af 20. juni 2019 om markedsovervågning og produktoverensstemmelse og om ændring af direktiv 2004/42/EF og forordning (EF) nr. 765/2008 og (EU) nr. 305/2011 (EUT L 169 af 25.6.2019, s. 1).